钦定古今图书集成/明伦汇编/闺媛典/第318卷 > 皇清五十一 > 谢邦瑜妻武氏
## 钦定古今图书集成/明伦汇编/闺媛典/第318卷 > 皇清五十一 > 谢邦瑜妻武氏

按《无为州志》：“武氏，谢邦瑜妻。姑早亡，瑜哀毁成疾，丧毕始亲迎。合巹之夕，瑜唾而见血，氏敛衽端肃而前曰：‘君疾未痊，岂可婚完君家室，虽父母之愿，然保其身，亦人子孝亲之大也。请异处以待君调摄，可乎’？邦瑜从之，阅月而病愈剧，氏吁天愿以身代侍汤药，不解带。年馀而邦瑜竟没，氏痛绝，复苏数四，犹然处子” 也。或劝改节，不从。乘间投缳以救解。既甦，曰：“天不欲我死耶！然我转思之，固不宜死。姑亡矣，翁又垂暮，而叔方孩提。我死其若后嗣何？是以一节之小，而绝吾宗也。” 因哭告于姑与夫之灵曰：“我将抚幼叔，俟其稍有成立，乃从地下耳。” 逾年而翁又丧。氏以弱龄抚幼叔，饮食之，教诲之。稍长，择己妹为之室，生子。宗族咸悯其节，上其事于州守，旌表其门。